**Cyfarfod Pwyllgor Cefnogi Dysgwyr**

|  |  |  |
| --- | --- | --- |
| **Dyddiad Cyfarfod** | | 11 Mai 2018 |
| **Lleoliad** | | Prifysgol Aberystwyth |
| **Mynychwyr** | | Helen Prosser, Eirian Conlon, Hawys Roberts, Dewi George (Y Ganolfan Dysgu Cymraeg Genedlaethol), Tegwen Morris (Merched y Wawr), Helen Young (Gwent), Suzanne Condon (Y Fro), Gwenllian Willis (Caerdydd), Ifan Dylan (Morgannwg), Lowri Jones (Ceredigion, Powys, Sir Gâr), Lowri Gwenllian (Bae Abertawe), Lowri Thomas Jones (Gogledd-Orllewin), Huw Gwyn (Gogledd-Ddwyrain), Branwen Haf Williams (Yr Urdd). |
| **Ymddiheuriadau** | | Catrin Saunders (Cymraeg i Blant), Rhian Owens (Sir Benfro), Heledd ap Gwynfor (Mentrau Iaith Cymru), Hannah Thomas (Y Ganolfan Dysgu Cymraeg Genedlaethol) Nannon Evans (Eisteddfod Genedlaethol Cymru), Siân Merlys (Sir Gâr). |
| 1. | Cofnod cyfarfod Chwefror 2018 | Derbyniwyd cofnodion y cyfarfod diwethaf.  **Materion yn Codi:**  **Gwobr Ysbrydoli –** Diolchwyd i’r darparwyr am enwebu dysgwyr ar gyfer y wobr hon. Bydd cinio ar y 6ed o Fehefin i wobrwyo’r enillydd, ynghyd â’r enillwyr mewn categorïau eraill.  **Archif Ddarlledu Genedlaethol -** Anfonwyd llythyr o gefnogaeth ar gyfer cais y Llyfrgell Genedlaethol am gyllid i ariannu’r prosiect hwn. |
| 2. | Yr Eisteddfod Genedlaethol | **Eisteddfod 2018**  **Dysgwr y Flwyddyn –** Cynhelir rownd gyn-derfynol ar 12 Mai – 25 wedi cystadlu, y nifer fwyaf ers blynyddoedd. Beirniaid: Lowri Bunford-Jones, Carole Bradley a Lowri Haf Cooke (yn lle Ian Gwyn Hughes). Bydd diwrnod o weithgareddau yn Yr Hen Lyfrgell. Mae ymgeiswyr o Gymru gyfan a thu hwnt.  **Shwmae Caerdydd –** Mae’r paratoadau yn mynd yn dda - Mae bandiau da yn chwarae bob dydd. Bydd teithiau tywys i ddysgwyr ac i’r di-Gymraeg. Gwahoddir pob darparwr i adael prosbectws yn yr adeilad. Bydd Merched y Wawr i fyny grisiau yn yr un adeilad, sef y Pierhead.  **Cwrs Blasu’r Eisteddfod** – Mae cwrs blasu 3 sesiwn (6 awr) wedi’i lunio. Defnyddir lluniau swyddogol gan yr Eisteddfod. Anogir tiwtoriaid i gynnwys elfennau o gefndir diwylliannol yr Eisteddfod yn Saesneg fel rhan o’r cwrs.  **Materion Cenedlaethol**  **Y Cwis Mawr -** Bydd rowndiau rhagbrofol rhanbarthol ar Fehefin yr 20fed. Nodwyd bod dydd neu nos yn iawn i hwyluso ysgolion haf ac ati. Lefel – Canolradd ac Uwch, a hyd at bump mewn tîm. Bydd y Fro a Chaerdydd yn cael noson ar y cyd a’r tîm uchaf o’r ddau ddarparwr yn mynd mlaen i’r rownd derfynol yn Shwmae Caerdydd ar ddydd Sadwrn, Awst 4yd. Gwobr: “Goodie Bag” i bob aelod o’r tîm yn cynnwys tocyn llyfr, Crys T, llun o’r Pierhead. Gofynnwyd am fwy o wobrau a chynigiodd Tegwen danysgrifiad i’r Wawr. Mae’r gwaith celf ar gyfer y cwis wedi’i gomisiynu, ynghyd â rhywun i greu rownd Nabod y Llais. Bydd yn rhaid cynnal y cwis mewn lleoliad lle gellir defnyddio sgrin a sain. Poster i’w addasu ar y ffordd yn fuan.  **Tlws Cofffa Elvet a Mair Elvet Thomas –** Y dyddiad cau i enwebu rhywun ar gyfer Tlws Elvet a Mair Elvet Thomas yw 30 Mehefin. Bydd cylchlythyr I’r tiwtoriaid yn mynd allan yn tynnu sylw at y cyfle hwn i ddiolch i diwtor am gyfraniad arbennig. Bydd y seremoni hon yn rhan o seremoni CBAC ar Awst 4ydd. |
| 3. | Eisteddfod yr Urdd | **Gwobr Cymraeg i’r Teulu**  Mae dau deulu wedi mynegi diddordeb ar hyn o bryd ond mae’n bosib bydd rhagor. Cynhelir y gystadleuaeth ddydd Mercher, 30 Mai.  **Datblygiadau**  Mae pwyslais Medal y Dysgwyr wedi newid ers dwy flynedd. Erbyn hyn, mae’r pwyslais ar allu siarad a defnyddio’r Gymraeg (yn debycach i fedal Dysgwr y Flwyddyn yn yr Eisteddfod Genedlaethol). Ond mae’n amhosib i bobol ifanc oedran ysgol gystadlu â’r cyn- ddygwyr disglair sy’n dod i’r brig. Felly bydd dwy gystadleuaeth o 2019 ymlaen: Tlws y Dysgwyr i’r rhai rhwng 14-18 a Medal Bobi Jones i’r rhai rhwng 19-25. Byddan nhw’n rhannu’r un seremoni. Bydd yn rhaid sicrhau cyhoeddusrwydd i’r newid hwn.  **Eisteddfod Llanelwedd**  Bu’r defnydd o’r Cwtsh yn gymhleth a braidd yn aflwyddiannus yn y gorffennol, gan ei fod yn gyfan gwbl ar wahân i’r gweithgareddau ieuenctid eraill. Eleni bydd gweithgareddau i’r dysgwyr ysgol uwchradd (Prosiect Cymraeg Bob Dydd) yn y Pentref Ieuenctid a’r Cwtsh yn cael ei ailfrandio fel Dysgu Cymraeg|Learn Welsh ac yn cael ei anelu at rieni ac oedolion sy’n dysgu ac athrawon ail-iaith.  Mae rhieni sydd ar gyrsiau dwys ym Mhowys, Ceredigion a Sir Gâr yn cael cyfle i fynd i’r Eisteddfod fel grŵp ar y dydd Llun a chael gweithgareddau wedi eu teilwra’n arbennig iddyn nhw.  Bydd teithiau tywys bob amser cinio i ddysgwyr. Staff Aberystwyth fydd yn gyfrifol.  **Cyfres Amdani** - Bydd 10 llyfr ar gael erbyn Eisteddfod yr Urdd, gan gynnwys pedwar teitl gwreiddiol. Mae slot yn yr amserlen bob dydd am 10.45 rhwng dydd Llun a dydd Iau i dynnu sylw at y gyfres, fesul lefel. Cynhelir lansiad gyda’r Gweinidog ar y dydd Gwener am 11.15am. (Nododd Suzanne y dylid cysylltu â’r RNIB/Llyfrau Llafar i drafod recordio’r llyfrau.) |
| 4. | Ar Lafar – 21 Ebrill 2018 | Cynhaliwyd yr Ŵyl am yr ail dro. Roedd twf pendant eleni a mwy o drefn ymlaen llaw. Cyhoeddwyd amserlenni yn gynt – fe’u dosbarthwyd yn ddigidol ymlaen llaw, ac roeddent ar gael ar y diwrnod i bawb. Cafwyd nifer o weithgareddau ar thema’r môr. Cafwyd sylw yn y wasg a’r cyfryngau cymdeithasol.  Awgrymwyd Ebrill 6ed fel dyddiad ar gyfer 2019 (gan fod y Pasg yn hwyr).  Trafodwyd y posibiliadau o newid lleoliadau: Yr Ysgwrn yn lle Llanberis – ar yr amod ei fod ar gael am ddim a’i bod yn bosib cynnwys taith i Drawsfynydd; yr Amgueddfa Wlân Genedlaethol yn lle Abertawe; ychwanegu rhywle yn y Gogledd-ddwyrain, e.e. Ty Nantclwyd y Dre a’r Carchar yn Rhuthun – eto byddai angen cynnig yr ŵyl am ddim. Dylid yn sicr gadw Sain Ffagan. Mae’r Llyfrgell Genedlaethol hefyd yn llwyddiannus.  Nodwyd dylai dysgwyr ail iaith Cymraeg Bob Dydd gael gwybodaeth am yr ŵyl |
| 5. | Prosiectau peilot 2017-18 - diweddariad | **Sioe Mewn Cymeriad** – Taith yr Iaith  Erbyn hyn mae bron pob sir wedi defnyddio eu cyflenwad neu wedi trefnu perfformiad. Mae angen ateb buan o’r gogledd-ddwyrain a Morgannwg i weld a ydyn nhw am ildio un sioe yr un. Mae cyrsiau haf Aberystwyth a Phwllheli yn awyddus i gael y sioe os bydd rhai dros ben.  **Siarad**  Mae tystysgrifau syml a ffurflenni gwerthuso’n cael eu dylunio.  **Gogledd-orllewin:** Ni fu’n bosib recriwtio digon o wirfoddolwyr i redeg y cynllun yn llawn felly bydd yn mynd yn ei flaen gyda 5 neu 6 pâr.  **Penfro:** Mae’r siaradwyr rhugl yn teimlo’n fwy hyderus i siarad â dysgwyr yn sgil y cynllun.  **Morgannwg:** Cynhaliwyd cyfarfod cychwynnol llwyddiannus ac mae’r parau’n awyddus iawn. Defnyddir rhai dysgwyr Hyfedredd i baru dysgwyr lefel Sylfaen.  **Gwent:**  Cynhaliwyd cyfarfod cychwynnol llwyddiannus ac mae’r adborth hyd yn hyn yn dda ar y cyfan. Lluniodd Helen gyflwyniad ar gyfer y cyfarfod cychwynnol, sydd wedi’i rannu ymhlith y darparwyr eraill. Y ffactor pwysicaf wrth rannu parau oedd y blychau argaeledd. Cynhelir cyfarfod cloi.  **Penwythnos Preswyl 4-6 Mai yng Nglan-llyn** Cafwyd penwythnos llwyddiannus iawn gyda 29 o ddysgwyr. Gobeithir denu mwy y flwyddyn nesaf .Bydd y penwythnos yn cael ei gynnal yr un penwythnos eto sef, 3-5 Mai. Rhaid gofyn i Glan-llyn fod yn fwy hyblyg gyda’r dyddiad cau. Darperir adroddiad ar bapur maes o law.  **Blwyddyn y Chwedlau**  Lowri Mair Jones fydd yn arwain y prosiect. Bydd ffilm a gweithgareddau Canolradd yn seiliedig ar Feddgelert/Llyn y Fan fach/ Y Ferch o Gefn Ydfa. Mae’r ffilmio ar fin digwydd yn yr ardaloedd perthnasol.  **Penwythnos Preswyl Cymraeg i`r teulu yn Llangrannog 23-25 Chwefror** Cafwyd adroddiad cynhwysfawr gan bapur ac aed trwy’r adroddiad. Un peth i’w wella ar gyfer y flwyddyn nesaf yw’r adloniant gyda’r nos. |
| 6. | Prosiectau 2018-19 – PDA16 | Mae cyllid Cefnogi Dysgwyr yn cynyddu o £30,000 i oddeutu £55,000. Bydd nodyn yn y cytundebau newydd i ddarparwyr yn nodi y byddant yn derbyn hyd at £10,000 i ymgymryd â phrosiectau Cefnogi Dysgwyr. Ni fydd angen gwneud cais.   1. **Ehangu Siarad**   **Cyllid** – Bydd pob darparwr yn derbyn £4,000 i gyllido’r prosiect. Darperir yr holl waith papur yn ganolog.  **Lansiad -** Bydd y Cynllun yn cael ei lansio yn yr Eisteddfod Genedlaethol, gyda chyhoeddiad y bydd pob darparwr yn cymryd rhan yn y cynllun.  **Parau’r Cynllun Peilot** - Ni fydd parau’r peilot yn cael parhau’n ffurfiol fel rhan o Siarad oni bai bod darparwr yn cael trafferth i recriwtio dysgwyr.  **Lefel –** Penderfynwyd y dylid cyfyngu’r cynllun i ddysgwyr Canolradd+.  **Digolledu’r gwirfoddolwyr** – Mae cryn amrywiaeth ymhlith y darparwyr peilot. Yn y gogledd-orllewin ni chynigir unrhyw fuddion ariannol a bu problem recriwtio. Yng Ngwent bydd y gwirfoddolwyr yn cael talebau llyfrau (ond doedden nhw ddim yn gwybod hyn pan wnaethon nhw ymrwymo i gymryd rhan yn y prosiect). Bydd Sir Benfro yn rhoi £100 ar gyfer costau. Roedd De Cymru yn meddwl cynnig £20 ond erbyn hyn yn ystyried trefnu cinio i orffen y prosiect. Bydd y Ganolfan yn dod i farn am ddigolledu wrth symud ymlaen ond pwysleisiwyd bod popeth yn cael ei wneud yn wirfoddol yng Nghatalunya ac mae Siarad wedi cael ei fodelu ar eu cynllun llwyddiannus nhw. Dylid parhau i geisio cael cyrff cenedlaethol i brynu mewn e.e. y Theatr Genedlaethol a’u gostyngiadau i barau “Siarad”. Gellid defnyddio’r Swyddogion Busnes newydd yn y Mentrau Iaith i ffeindio siaradwyr Cymraeg mewn caffis ar draws y wlad ac efallai cael system cardiau teyrngarwch.  **Gwaith Canolog -** Mae Dewi yn mynd i ddatblygu tudalen Siarad ar y Safle Rhyngweithiol.  Awgrymwyd gwelliannau i’r llyfryn Siarad a’r ffurflenni mynegi diddordeb ar gyfer y dysgwyr a’r gwirfoddolwyr. Mae’r Ganolfan yn ystyried goblygiadau casglu data ar hyn o bryd.   1. **Her yr Haf**   Gwnaed gwelliannau i’r daflen a ddosberthir i’r holl ddysgwyr yn y brif ffrwd cyn gwyliau’r haf i annog defnydd iaith yn ystod y gwyliau. Mae pob darparwr wedi cynnig un cwrs prif ffrwd am ddim ym mhob sir yng Nghymru ac felly bydd pawb sy’n dychwelyd eu ffurflenni yn cael cyfle i ennill cwrs. Bydd Her yr Haf yn rhan o lyfryn arall i ddysgwyr yn y dyfodol. Gofynnwyd i’r cynrychiolwyr sicrhau bod eu rheolwyr yn gwybod y bydd angen dosbarthu’r ffurflenni hyn.   1. **Teithiau Cerdded Arfordir Cymru**   Bydd yr Urdd yn arwain y teithiau hyn. Cytunwyd i ofyn am 4-5 taith yn ystod misoedd Hydref, Tachwedd, Mawrth, Ebrill a Mai.   1. **Sioe**   Yn dilyn argymhelliad yn y cyfarfod diwethaf, holwyd Rhodri Miles am y posibilrwydd o addasu ei sioe ar Richard Burton. Ni fydd hyn yn bosib. Awgrymiadau eraill ar gyfer 2018/9: addasiad o sioe Richard Elfyn ar Lloyd George, addasiad Gareth Bale o Grav, addasiad o Hedd Wyn neu Patagonia sy’n rhan o arlwy Mewn Cymeriad.   1. **Penwythnos Cymraeg i’r Teulu** yn Llangrannog yn Chwefror 2019 2. **Penwythnos yng Nglan-llyn**, 3-5 Mai 2019 |
| 7. | Llyfryn Dysgwyr 2018-19 | Bydd y llyfryn a ddosberthir i bob dysgwr yn cynnwys mwy o bwyslais ar ddefnyddio’r Gymraeg. Aed trwy’r cynllun a ddosbarthwyd ymlaen llaw gan gynnig gwelliannau. Gofynnwyd a fyddai’n bosib cynnwys tudalennau ychwanegol i’r dysgwyr wneud nodiadau am waith cartref/cyfleoedd i ddefnyddio’r Gymraeg yng nghefn y llyfryn, fel eu bod yn troi ato’n gyson. |
| 8. | Mentrau Iaith Cymru | Anfonwyd manylion Ras yr Iaith at bob darparwr yn dilyn y cyfarfod. |
| 8. | Dyddiadau’r cyfarfodydd nesaf | Rhagfyr 7fed/Chwefror 8fed/Mai 10fed. Cynhelir y cyfarfodydd yn Aberystwyth gyda’r union leoliad i`w gadarnhau. |